Hakeem Olajuwon

Hakeem Abdul Olajuwon (født 21. januar 1963, i Lagos, Nigeria) er en nigeriansk/amerikansk tidligere basketballspiller (center). Han spillede 18 år i NBA-ligaen, hvor han primært repræsenterede Houston Rockets. Han blev én gang, i 1995, kåret til NBA Most Valuable Player, og hele 12 gange blev han udtaget til NBA's All-starkamp, en hædersbevisning til sæsonens bedste spillere. Han er medlem af Naismith Memorial Basketball Hall of Fame.

Olajuwon bliver gennemgående regnet som en af de bedste center-spillere i basketballsportens historie.

Tidlige liv og karriere 
Olajuwon blev født og voksede op i den nigerianske hovedstad Lagos, og efter at have dyrket blandt andet fodbold som barn begyndte han først med at spille basketball som 15-årig. To år senere, i 1980, emigrerede han til USA for at spille college-basketball for University of Houston. Han spillede for holdet i college-systemet de følgende fire år.

Tiden hos Houston University var succesfuld for Olajuwon, som to gange kvalificerede sig til finalen i det nationale college-mesterskab med universitetets hold. I 1983 blev han desuden kåret til den bedste spiller i college-mesterskabet. Efter 1983-84-sæsonen besluttede han at tilmelde sig årets NBA-draft.

NBA 
I 1984 blev Olajuwon draftet som den allerførste spiller i årets NBA-draft. Han blev valgt af Houston Rockets, og kunne dermed fortsætte i den by, han havde boet i sine fire år som college-spiller. Han havde en imponerende rookie-sæson, hvor han i gennemsnit leverede 21 point og 12 rebounds per kamp. Ved sæsonens afslutning sluttede han på andenpladsen i kåringen af årets rookie, kun overgået af Michael Jordan fra Chicago Bulls. Samtidig blev han udtaget til NBA All-Star kampen.

Olajuwon udviklede sig de følgende år som en af de stærkeste center-spillere i ligaen samt som en af de dominerende spillere på Rockets-holdet. Han var næsten hvert år med på All-Star-holdene, og blev desuden to gange, i 1993 og 1994, kåret til årets bedste forsvarsspiller i ligaen. Hans stjernestund med holdet kom i sæsonerne 1993-94 og 1994-95, hvor han begge år vandt NBA-mesterskabet med Rockets. I 1994 slog holdet i finaleserien New York Knicks i syv kampe, mens det i 1995 var Orlando Magic der blev besejret i fire kampe. Begge gange blev han kåret til NBA Finals MVP, den bedste spiller i finaleserien.

Efter de to mesterskabsår fortsatte Olajuwon med at dominere, og blev også i 1996 og 1997 udtaget til NBA's All-Star-kamp. I 2001, efter 17 år hos Rockets, skiftede han til Toronto Raptors, hvor han efter en enkelt sæson stoppede karrieren i 2002.

Landshold 
I 1996 var Olajuwon, der på dette tidspunkt havde fået amerikansk statsborgerskab, med på det amerikanske landshold der vandt guld ved OL på hjemmebane i Atlanta.

NBA-statistikker

Klubber 
 1984-2001: Houston Rockets
 2001-2002: Toronto Raptors

Titler 
Udvalgte titler vundet af og tildelt Olajuwon:
NBA-mester
 1994 og 1995 med Houston Rockets

NBA Most Valuable Player
 1994

NBA Finals MVP
 1994 og 1995

NBA All-Star
 1985, 1986, 1987, 1988, 1989, 1990, 1992, 1993, 1994, 1995, 1996 og 1997

Naismith Memorial Basketball Hall of Fame
 Optaget i 2008

Referencer

Eksterne henvisninger 

Personer fra Lagos
Basketballspillere fra Nigeria
Basketballspillere fra USA
Medlemmer af Naismith Memorial Basketball Hall of Fame